《题饶良卿所藏界画黄楼图》
明代·张以宁

饶君手持新画图，起摩双眼惊老夫。
高林叶响昼浙沥，平皋野色春模糊。
绮疏绣瓦细毫末，雕棋朱甍盘郁纡。
楼前磊落三长身，幅巾大带皆文儒。
我疑岳阳或黄鹤，此外风景江南无。
君云乃是徐州之黄楼，令我怅然思大苏。
洪河西来厚地裂，蛟鳄抃舞号天吴。
飞楼雄压城之隅，万马肃肃东南趋。
是州项氏昔所都，绿枪金镞埋平芜。
沥肝作书上明主，远略翻见英雄粗。
相携一笑视千古，恐是昨者黄陈徒。
细看古意在绢素，稍觉爽气浮眉须。
千年融结岂易得，峨眉草木今犹枯。
当时漂流江海遍，终古志士长嗟吁。
君到楼中若把酒，明月正在青天孤。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。